En 51-årig mand skal nu for retten. Han er tiltalt for to gange på en færge til Norge og Sverige at have haft samleje med en pige på dengang 7-9 år.

I følge specialanklager ved Nordjyllands Politi, Karina Skou, skulle de to voldtægter have fundet sted i perioden 2012-2014. Den ene gang på færgen til Norge. Her var pigen syv år gammel. Den anden gang på færgen til Sverige. Da var pigen ni år. Anklagemyndigheden har endvidere rejst tiltale mod pigens mor for at medvirke til overgrebene, samt for medvirken til at flere ikke nærmere identificerede mænd i perioden 2011 til 2014 havde samleje med datteren på en færge til Ærø, oplyser Nordjyllands Politi i en pressemeddelelse. Tiltalen er rejst på baggrund af efterfølgende efterforskning, der er sket med afsæt i en tidligere sag, hvor pigens mor og stedfar sidste år i by- og landsret blev idømt otte og syv års fængsel for flere grove seksuelle overgreb mod pigen. Sagen begynder i Retten i Hjørring den 7. april.